Fabelaktig flerbruksfyr
Legembeskadigelser med livet til følge. 

FILM: 
«Daniel Radcliffe’s delicious asshole» er blant de mange drøye svarkortene i det sosiale spillet «Cards Against Humanity». 
Og det er vinden fra vidunderkroppen Mannys (Radcliffe) levende døde anus som får fart på livsgløden hos suicidalt strandete Hank (Paul Dano). 
Han er i ferd med å henge seg på ei øde øy – i et komisk selvmordsforsøk på høyde med åpningen av «Harold and Maude» (1971) – da Manny skyller i land sammen med bølger av flytende søppel. 
Etter noen få minutter strandsprelling styrer Hank Manny som en vannscooter, propellert av promp som påhengsmotor. 

Fis, latter og tårer 

Ja, det er en svært særegen og organisk film manusforfatterne og regissørere Daniel Kwan og Daniel Scheinert har laget, tidvis nær Michel Gondrys eller Spike Jonzes toner. 
Filmen stjeler vilt, men resirkulerer originalt. 
Den er definitivt blant de mest egne filmene du vil se på norske kinoer i år. 
En fiks idé er blitt en morsom og rørende fortelling. 
Dano ble overbevist om å bli med på prosjektet da Kwan og Scheinert pitchet ham en fortelling der «den første fisen får deg til å le og den siste får deg til å gråte». 
Og sammenlignet med dødmannkomediene «Weekend at Bernie’s» (1989/1993), ligger et langt større posthumoristisk prompealvor bak «Swiss Army Man». 
Hanks «multipurpose tool guy» 
Mannys naive spørsmål om livet – fra «What is life?» til «What is Netflix?» – gir postkortvisdom sendt fra ei øde øy. 
Hank har ingen svar, men er ikke redd for å svare. 

Vennskap og samarbeid 

Filmen handler om vennskap og samarbeid, om relasjonen mellom to ensomme mennesker, naiv og naivere, hvis liv og død tvinnes ubrytelig sammen. 
Med fis til fart og forflytning og retning angitt av penis kan psykoanalytikerne fryde seg. 
Radcliffe er seg selv ulik og imponerer i en kroppslig utfordrende rolle. 
Han viser at å spille død ikke bare er å ligge stille, og at å spille levende ikke bare er å bevege seg. 
Manny lar seg bære i en leken, livsbejaende film om ting å gjøre da man er død. 
